b'\n_START_ARTICLE_\nFirmware\n_START_SECTION_\nGeneralit\xc4\x83\xc8\x9bi\n_START_PARAGRAPH_\nDeseori firmware-ul unui aparat mai mult sau mai pu\xc8\x9bin inteligent este un secret de fabrica\xc8\x9bie, utilizatorii normali ai aparatului respectiv neprimind posibilitatea s\xc4\x83-l citeasc\xc4\x83. \xc3\x8ens\xc4\x83 unele aparate stocheaz\xc4\x83 firmware-ul \xc3\xaen memorii de tip memorie flash, care permit utilizatorilor s\xc4\x83 \xc3\xael \xc3\xaenlocuiasc\xc4\x83 din c\xc3\xa2nd \xc3\xaen c\xc3\xa2nd cu o versiune mai nou\xc4\x83, cu gre\xc8\x99eli reparate, func\xc8\x9biuni suplimentare, noi, sau cu algoritmi mai eficien\xc8\x9bi. Desigur \xc3\xaens\xc4\x83 c\xc4\x83 noile func\xc8\x9biuni pot aduce cu sine \xc8\x99i noi gre\xc8\x99eli._NEWLINE_Firmware-ul se mai nume\xc8\x99te \xc8\x99i microprogram sau microcod, pe engleze\xc8\x99te microcode, prescurtat \xce\xbccode (scris cu litera greceasc\xc4\x83 \xce\xbc = miu), sau, \xc3\xaen lipsa literei \xce\xbc, scris \xc3\xaen englez\xc4\x83 uneori \xc8\x99i mcode, dar chiar \xc8\x99i ucode (datorit\xc4\x83 asem\xc4\x83n\xc4\x83rii grafice a literei grece\xc8\x99ti "\xce\xbc" cu litera latin\xc4\x83 "u", de\xc8\x99i nu este nicio alt\xc4\x83 leg\xc4\x83tur\xc4\x83 \xc3\xaentre ele)._NEWLINE_\xc3\x8en unele domenii, \xc3\xaen loc de firmware sau microcod se spune \xc8\x99i "software", ceea ce creeaz\xc4\x83 poten\xc8\x9bial pentru ne\xc3\xaen\xc8\x9belegeri, softul fiind \xc3\xaen general programul sau programele unui calculator sau aparat programabil._NEWLINE_A nu se confunda nici cu driver-ul, care este software pentru un calculator, situat ca func\xc8\x9bionalitate \xc3\xaentre sistemul de operare \xc8\x99i componentele hardware ale calculatorului respectiv.'